05.10.2018
Жьҭаарамза 5 рзы Аԥсны Аҳәынҭқарра Ахада Рауль Ҳаџьымба апоет, ашәҟәыҩҩы, апублицист, Д.И. Гәлиа ихьӡ зху Аҧсны Аҳәынҭқарратә премиа алауреат Платон Бебиа имшира идиныҳәалеит.
Адныҳәаларатә цҳамҭаҟны иҳәоуп:
«Ҳаҭыр зқәу Платон Хәамҧа-иҧа!
Гәык-ҧсыкала ишәыдысныҳәаларц сҭахуп Шәымшира! Иара убас гәахәара дула ишәыдысныҳәалоит Аҧсны Аиааиреи Ахьыҧшымреи 25 шықәса рхыҵра аиубилеитә ныҳәа! Ишәзеиҕьасшьоит агәабзиара ҕәҕәа, агәамч, агәалаҟара бзиа! Хьаас иҳамоуп шәгәамбзиара иахҟьаны, иахьеи-уахеитәи ауаажәларратә-литературатә ҧсҭазаара шәахьалагылам.
Шәара Аҧсни уи анҭыҵи шәеицырдыруеит ҧсабарала збаҩхатәра ҳараку, зжанртә мҽхакы ҭбаау, аҧсуа литература акыр жәашықәса аџьа азызбахьоу поетны, шәҟәыҩҩны, публицистны.
Шәара шәреиуоуп иҳаҩсыз ашәышықәса 50-тәи ашықәсқәа рзы аҧсуа поезиа иаҵагылаз, зхатәы бжьы зманы ицәырҵыз арҿиаратә абиҧара. Шәџьабааи шәҧышәеи маҷымкәа ирыдуп ажурналқәа «Амцабз», «Алашара», Аҧснытәи аҳәынҭқарратә шәҟәҭыжьырҭа, шәыҟан уи аредактор хадас, адиректорс. Акыр шықәса ҵуеит Аҧсны, иара убас Урыстәыла Ашәҟәыҩҩцәа Реидгылақәа шәрылахәуижьҭеи. Аҧхьаҩцәа ҟаимаҭла ирдыруеит шәара иеиҭажәгахьоу аурыс классикцәа (иара убас егьырҭ амилаҭтә авторцәа) раҧҵамҭақәа. Рхатә ҭыҧ ааныркылоит ҳлитература аҭоурыхаҿы шәыпрозатә рҿиамҭақәа, шәроманқәа, шәповестқәа, шәажәабжьқәа, авторс шәызмоу асахьаркыратә публицистика, ахәыҷтәы поезиа.
Иреиҕьӡоу шәлирикатә рҿиамҭақәа «Аҩажәатәи ашәышықәсазтәи аҧсуа поезиа антологиа» иагәылоуп. Шәлитературатә лшамҭа дуқәа азгәаҭаны ишәанашьоуп Аҧсны Жәлар рпоет Дырмит Гәлиа ихьӡ зху Аҳәынҭқарратә премиа.
Анцәа ишәаҭәеишьааит агәабзиара ҕәҕәа, аҧсуа шықәсынҵыра ду, аманшәалара».